至四十八歲，先帝崩。時天皇孝性純深，悲慕無已。特留心於喪葬之事。委事於其庶兄手研耳命。然手研耳命立操厝懷，本乖仁義，遂以諒闇之際，威福自由。苞藏禍心，圖害二弟。是年冬十一月，天皇與兄神八井耳命，陰知手研耳命之志而謀防之。乃使弓部稚彥、倭鍛部天津真浦、矢部等，辨備弓矢。時會手研耳命獨臥片丘大窖。天皇謂神八井耳命：「今適其時也！夫言貴密，事宜慎。我之陰謀，本無預者。今日之事，唯吾與爾自行之耳。吾當先開窖戶，爾其射之！」然神八井耳命手腳戰慄，不能放矢。天皇乃取其所持弓矢，射誅手研耳命。於是，神八井耳命懣然自服，讓於天皇曰：「吾是乃兄，而懦弱不能致果。今汝特挺神武，自誅元惡。宜哉乎！汝之光臨天位以承皇祖之業。吾當為汝輔之，奉典神祇者。」則神渟名川耳尊，是即多臣之祖也。